དྲག་ལ་དཔལ་བཤོས་ཟུར་གསུམ་དམར་པོ་འཁོར་རང་འདྲ་ལྔ་དང་ཐེབ་ཀྱུས་བསྐོར་བ། གཡོན་ཏུ་སེང་གདོང་མ་ལ་གྲུ་གསུམ་དམར་པོ་རང་འདྲ་བཞི་དང་ཐེབ་ཀྱུས་བསྐོར་བའི་མདུན་གཡས་ཀླུ་བདུད་དམར་གཏོར་སྦྲུལ་དཀྲིས། མདུན་གཡོན་མཚོ་སྨན་དཀར་ཟླུམ་བུ་ཁུར། དེ་དག་གི་གཡས་སུ་ཆོས་སྨན་བཏབ་པའི་བདུད་རྩི་དང་། གཡོན་ཏུ་རཀྟ་སོ་ལྔའམ་མ་རྙེད་ན་སིནྡྷུར་བཏབ་པའི་རཀྟའི་སྣོད། མདུན་དུ་ཆུ་གཉིས་ཉེར་སྤྱོད་ཕྲེང་ཚར་དུ་བཤམ། བགེགས་གཏོར། གཏོར་འབུལ་དཀར་དམར། ཚོགས་ཞལ་ཟས། ཆད་བརྟན་སོགས་མཐོང་བརྒྱུད་ལྟར་འདུ་བྱ། རང་གི་གདན་འོག་འབྲས་སམ་ས་དཀར་གྱིས་གཡུང་དྲུང་གཡས་བསྐོར་བྲི། མལ་བདེ་བར་བཅས་ཏེ་གཞི་དང་ཞལ་སྤྲོད་དུ་འཁོད་ལ། རྣམ་འཇོམས་བཟླས་པའི་ཁྲུས་ཆུ་འཐོར་འཐུང་བྱ་བ་དང་། བདུད་རྩི་འཁྱིལ་པས་བསྔགས་པའི་གུ་གུལ་དཀར་ནག་གི་དུད་པས་བདུགས་པ་སོགས་བྱ། སྒོ་དྲུང་དུ་ཐོ་དཀར་པོ་བརྩིགས་པ་རྒྱལ་ཆེན་བཞིར་མོས་ནས་གཏོར་འབུལ་ཕྲིན་བཅོལ་བརྟན་བཞུགས་ཤིས་བརྗོད་གསང་བ་སྤྱི་ཆོག་ལྟར་བྱའོ། །གཉིས་པ་དངོས་གཞི་ལ་གཉིས། བྱིན་རླབས་འཇུག་པའི་སྒོ་འབྱེད་བསྙེན་པ་དང་། སྒྲུབ་པ་དངོས་ལ་འཇུག་པའོ། །དང་པོ་ནི། སྤྲོས་པ་རྒྱས་པར་འདོད་ན་དཔལ་མགོན་ཆོས་སྐོར་ལས་འབྱུང་བའི་སྔོན་འགྲོ་ཐར་ལམ་དཀར་པོ་ལྟར་སྐྱབས་སེམས་དཀར་དམར་བགེགས་གཏོར་སྲུང་འཁོར་རྫོགས་ཀྱི་བར་བཏང་ནས་ཞི་བའི་ལས་བྱང་ལ་འཇུག །བསྡུ་ན་ཚིག་བདུན་གསོལ་འདེབས། །བསམ་ལྷུན། བརྒྱུད་འདེབས་དང་འཇའ་ཚོན་བླ་མའི་རྣལ་འབྱོར་སྔོན་ཏུ་འགྲོ་བས། ཨོཾ་པདྨཱནྟ་ཀྲྀཏྲ་སོགས་བརྗོད་པས་རང་ཉིད་སྐད་ཅིག་གིས་དཔལ་རྟ་མཆོག་ཧེ་རུ་ཀའི་སྐུར་གསལ། །གནམ་ལྕགས་རྡོ་རྗེ་ལྟར་བགེགས་གཏོར་མི་དམིགས་སོགས་ཀྱིས་བྱིན་རླབས་ནས་འབྱུང་གཏོར་བསྔོ། དྲག་སྔགས་ཡུངས་ཐུན་རྫས་དུད་རོལ་མོ་བཅས་པས་བགེགས་བསྐྲད་ཅིང་སྲུང་འཁོར་གསལ་ཞིང་བརྟན་པར་བསྒོམས་ལ། མཚམས་འགྲོལ་རྒྱུ་ཐུན་ཐ་མའི་བར་མི་བསྡུ་བར་ཐུན་མགོ་ཐམས་ཅད་དུ་གསལ་འདེབས་ཡང་བསྐྱར་བྱེད། ཧྲཱིཿ བདག་ཉིད་འགྱུར་མེད་སོགས་ཀྱི་སྐབས། བདག་མེད་རྟོགས་པའི་བདག་ཉིད་རྒྱུའི་ཧེ་རུ་ཀ་ཆེན་པོའི་རིག་པ་འཕོ་འགྱུར་མེད་པ་ཡེ་ནས་རྡོ་རྗེ་ཆོས་དང་ལྡན་པའི་ཆོས་ཀྱི་སྐུ། རིག་རྩལ་སྣང་བ་ཕྱི་སྣོད་གཞལ་ཡས་ནང་བཅུད་ལྷའི་འཁོར་ལོ་སྐུ་དང་ཐིག་ལེའི་རང་བཞིན། ཕྱོགས་དང་བྲལ་བའི་ཕྱོགས་མཚམས་ཡེ་ཤེས་ཀྱི་རང་མདངས་འཇའ་འོད་མཚོན་ཆའི་ཟེར་ཐག་མེར་ཤིག་ཤིག་ཏུ་འཕྲོ་བས་བགེགས་དང་བར་ཆད་འབྱུང་བའི་ཡུལ་མེད་ཅིང་ཁུང་སྟོངས། སྟེང་འོག་ཕྱོགས་མཚམས་མཚན་མས་བཏགས་པ་འདིའང་རྡོ་རྗེའི་ས་གཞིར་ར་བ་དྲ་བ་གུར་བླ་བྲེ་ཕྱི་རོལ་དུ་བསྐལ་པའི་མེ་དཔུང་རབ་ཏུ་འབར་བས་བསྐོར་ནས་འཁྲུལ་རྟོག་གློ་བུར་བར་སྣང་བའི་འབྱུང་པོས་གླགས་མི་རྙེད་པར་བསམ་པའོ། །འདི་སྐབས་ནས་ཕྱི་ནང་འགྲུལ་འགྲིམས་ཀ་ཅ་བཏང་ལེན་སོགས་སྤང་ལ་འགྲུབ་ན་སྨྲ་བ་བཅད་པར་བྱའོ། །དེ་ནས་སྐྱབས་སེམས་ནས་བརྩམས། བླ་མའི་རྣལ་འབྱོར་དཀྱུས་མཐུན་ཡན་སྔོན་འགྲོའི་སྐབས་ལྟར་ཉམས་སུ་བླང་བ་ལས། བླ་མ་བརྒྱུད་པ་ཞུ་བསྟིམས་མཐར་རྩ་བའི་བླ་མ་གུ་རུ་ཡིད་བཞིན་ནོར་བུ་ཉིད་སྐུ་གཟི་བརྗིད་འོད་དུ་འབར། ཐུགས་བརྩེ་བས་བདག་ལ་དགོངས་ཏེ་བྱིན་གྱིས་བརླབས་པར་བསམས་ནས་མོས་གུས་དྲག་པོས། ཧཱུྃ༔ ཨོ་རྒྱན་ཡུལ་གྱི་ནས་གཤེགས་སུ་གསོལ༔ གུ་རུ་པདྨ་སིདྡྷི་ཧཱུྃ༔ ཞེས་པའི་བར་རབ་འབུམ་ཐེར། ཐ་ནའང་ཞག་གསུམ་ཙམ་ལ་ནན་ཏན་བྱ། ཐུན་འཇོག་ཁར་ཐོད་ཕྲེང་རྩལ་དང་། བཛྲ་གུ་རུ་གང་ལྕོགས་བཟླ། མཐར་དབང་ལེན་སྔར་དང་འདྲ། བླ་མ་རང་གི་ཚངས་བུག་ནས་བྱོན། སྙིང་པདྨ་འདབ་བརྒྱད་དབུས་སུ་བཞུགས། སྐུ་ལས་བདུད་རྩིའི་རྒྱུན་བབ་པས་རང་ལུས་ཁེངས། བླ་མ་བདེ་བ་ཆེན་པོའི་ངོ་བོར་ཞུ་ནས་རང་དང་དབྱེར་མེད་དུ་མོས་ལ་ཐུན་གྱི་ཁྲིགས་མེདཔར་ཅི་ནུས་སུ་ཉམས་སུ་ལེན། དེ་གྲུབ་པ་དང་ཚིག་བདུན་གསོལ་འདེབས་ཉུང་དུ་བཏང་ནས་ཐོད་ཕྲེང་རྩལ་གང་འགྲུབ་དང་། བཛྲ་གུ་རུའི་བཟླས་པ་བུངས་བསྐྱེད་ནས་འབུམ་ཐེར་མ་འགྲུབ་བར་དུ་ཐུན་བཅད། དབང་ལེན་སོགས་སྔར་ལྟར་བྱའོ། །འདི་ནི་རིག་འཛིན་འདུས་པའི་རྩ་རྒྱུད་ལས། བསྙེན་དུས་བླ་མ་སྤྱི་བོར་བསྒོམ༔ གསོལ་འདེབས་ཚུལ་དུ་ཛབ྄་འདི་བཟླ༔ ཞེས་གསུངས་པའི་དོན་བླ་སྒྲུབ་འདི་སྙིང་པོ་བསྡུས་པའི་དབང་གིས་བསྙེན་སྒྲུབ་སྦྲགས་མ་ལས་དངོས་སུ་མ་གསུངས་ཀྱང་། གཏེར་ཁ་གཞན་གྱི་བླ་སྒྲུབ་ཀུན་ལ་ནན་ཏན་གསུངས་པ་ལྟར་རྗེ་རིག་འཛིན་ཆེན་པོས་མན་ངག་གི་ཚུལ་དུ་ཁ་བསྐངས་པ་འདི་ཉིད་ཐོག་མར་བཏང་བ་ལྷག་སྐྱོན་ནམ་ཡང་མེད་ཅིང་དགོས་པ་ཕན་ཡོན་ཤིན་ཏུ་ཆེ་སྟེ། གསང་ཐེམས་ལས། ཨོ་རྒྱན་པདྨ་བདག་ཉིད་ལ༔ མོས་པ་དྲག་པོས་གུས་པ་དང་༔ དུང་དུང་གདུང་སེམས་དྲག་པོ་ཡིས༔ གསོལ་བ་དྲག་ཏུ་བཏབ་གྱུར་ན༔ ང་ཉིད་དེ་ཡི་དྲུང་ན་གནས༔ སྐུ་གསུམ་ཐུགས་ཀྱི་འོད་ཟེར་གྱིས༔ ཏིང་འཛིན་དབང་བསྐུར་ཚར་རྗེས་ལ༔ བླ་མ་ཡབ་ཡུམ་འཁོར་བཅས་རྣམས༔ འོད་དུ་ཞུ་ནས་རང་ལ་ཐིམ༔ རང་དང་དབྱེར་མེད་འདྲེས་པ་ལ༔ ཡིད་ཆེས་ང་རྒྱལ་ལྡན་པར་བསྒོམ༔ དེ་ཚེ་ང་དང་གཉིས་སུ་མེད༔ ཅེས་སོ། །གཉིས་པ་སྒྲུབ་པ་དངོས་ལ་བཞི་སྟེ་ཕྱི་ནང་གསང་བ་ཡང་གསང་ངོ་། །དེ་ལ་དང་པོ་ཕྱི་སྒྲུབ་ནི། སྲུང་འཁོར་ནས་བརྩམས་སྔོན་འགྲོ་གསོལ་འདེབས་བསྙེན་པའི་བར་འཇུར་ལ་ཡུན་ཐུང་བ་རེ་བཏང་ནས། །མཆོད་པ་བྱིན་རླབས་ཀྱི་སྐབས་སུ། རང་ཉིད་སྐད་ཅིག་གིས་པདྨ་འོད་འབར་དུ་གསལ་བའི་སྦྱི་བོར་ཨོཾ་དཀར་པོའི་མདུན་ཏུ་རཾ་དམར་པོ། མགྲིན་པར་ཨཱཿདམར་པོའི་མདུན་ཏུ་ཡཾ་སྔོན་པོ། ཐུགས་ཀར་ཧཱུྃ་སྔོན་པོའི་མདུན་ཏུ་ཁཾ་དཀར་པོ་གསལ། རཾ་ལས་ཡེ་ཤེས་ཀྱི་མེའི་ཟེར་མ་འཔྲོས་པས་མཆོད་རྫས་མ་དག་པའི་དངོས་པོ་འཛིན་པ་རྣམས་བསྲེག ཡཾ་ལས་རླུང་བྱུང་རྣམ་རྟོག་ཐལ་བ་གཏོར། ཁཾ་ལས་ཆུ་བྱུང་བག་ཆགས་ཀྱི་ལྗནལྗིན་རྣམས་པ་བཀྲུས། མདུན་ཏུ་རི་རབ་དང་མཉམ་པའི་ཐོད་སྒྱེད་གསུམ་གྱི་སྟེང་དུ་ཀ་པཱ་ལ་མཚན་ཉིད་དང་ལྡན་པ་སྟོང་གསུམ་གྱི་ཁྱོན་དང་མཉམ་པའི་ནང་དུ་ཤ་ལྔ་བདུད་རྩི་ལྔའི་གཏོར་མ། གཡས་སུ་རྩ་བརྒྱད་སྟོང་སྦྱར་གྱི་སྨན། གཡོན་ཏུ་རྒྱུ་དྲུག་བསྒྲལ་བའི་རཀྟ། རིན་པོ་ཆེ་དང་པདྨའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཕྱི་ནང་གི་མཆོད་རྫས་ཐམས་ཅད་ངོ་བོ་ཡེ་ཤེས་སྒྱུ་མའི་རང་བཞིན། རྣམ་པ་མཆོད་རྫས་སོ་སོར་གཙང་ཞིང་ཡིད་དུ་འོང་བར་བསམ། གནས་གསུམ་གྱི་ཨོཾ་ཨཱཿཧཱུྃ་ལས་འོད་འཕྲོས། སངས་རྒྱས་ཐམས་ཅད་ལ་མཉེས་མཆོད་ཕུལ་ཞིང་བྱིན་རླབས་ཐམས་ཅད་དཔའ་བོ་འབྲུ་ལྔའི་རྣམ་པར་བསྡུས་ཏེ་མཆོད་རྫས་ལ་ཐིམ་པས། དཔེར་ན་འོ་མ་ཕྱུར་བའི་ཁར་མེ་བཏང་བ་བཞིན་ཏུ་མཆོད་རྫས་རྣམས་བརྒྱ་འགྱུར་སྟོང་འགྱུར་དུ་འཕེལ་ཏེ་སངས་རྒྱས་ཀྱི་ཞིང་ཐམས་ཅད་ཁེངས། ཚོགས་དྲུག་གི་ཡུལ་དུ་སྣང་ཚད་རང་བྱུང་རང་གྲོལ་གྱི་མཆོད་རྫས་སུ་ལྷུན་གྱིས་གྲུབ་པས་འདི་མཆོད་པ་ཡིན། འདི་མིན་ཞེས་པའི་རྩིས་གདབ་དང་བྲལ་བ་བླ་མེད་མཆོད་པ་ཚད་དཔག་ལས་འདས་པར་མོས་པའོ། །དེ་ནས་བསྐྱེད་རིམ་གྱི་སྐབས་སུ་རྒྱས་པར་མ་ཧཱ་ཡོ་ག་ལྟར་མངོན་བྱང་ལྔ་བསྐྱེད། འབྲིང་པོ་ཨ་ནུ་ཡོ་ག་ལྟར་ས་བོན་དང་སྔགས་བརྗོད་པ་ཙམ་གྱིས་ཀྲོང་བསྐྱེད། བསྡུས་པ་ཨ་ཏི་ཡོ་ག་ལྟར་ཆུ་ལས་ཉ་ལྡང་བའི་ཚུལ་གྱིས་སྐད་ཅིག་དྲན་རྫོགས་སུ་བསྐྱེད་པ་གསུམ་ལས་འདིར་ཨ་ཏིའི་ལུགས། དེ་ལའང་ཕྱག་རྒྱ་གཅིག་པ། ཕྱག་རྒྱ་སྤྲོས་བཅས། ཚོམ་བུ་ཚོགས་སྒྲུབ་གསུམ་དུ་དབྱེར་ཡོད་པས་འདིར་ཕྱག་རྒྱ་གཅིག་པ། དེ་ལའང་ངེས་རྫོགས་ཀྱི་དབང་དུ་བྱས་ན་ཕྲ་བ་ས་བོན་ལ་བསླབ་པ་དང་། རགས་པ་ལྷ་སྐུ་ལ་བསླབ་པ་སོགས་རེ་རེ་བཞིན་གོམས་སུ་འཇུག་དགོས་ཀྱང་འདིར་མོས་སྒོམ་པའི་དབང་དུ་བྱས་ཏེ། ཏིང་འཛིན་གསུམ་ནས་བསྟོད་པའི་བར་ཆོ་ག་འདོན་རིམ་བཞིན་ཏུ་གསལ་འདེབས་ཁྱུག་ཙམ་བྱས་ནས། སླར་བཟླས་པའི་སྐབས་གསལ་བརྟན་དག་དྲན་སོགས་ལ་བསླབ་དགོས་ལ། དེའང་རྩེ་ལེ་རིན་པོ་ཆེ་རྗེས་འབྲང་དང་བཅས་པས་རང་བཞིན་ཀ་དག་གི་ལྟ་བ་དྲན་བཞིན་པའི་ངང་ལྷའི་སྐུར་ཝལ་གྱིས་གསལ་བར་བཞེད་ཀྱང་། འདིར་གཞུང་དང་རིག་འཛིན་ཆེན་པོའི་རྗེས་སུ་འབྲང་ནས་ཏིང་འཛིན་རྣམ་གསུམ་སོ་སོར་བསྒོམ་པ་འདི་ལ་སྐྱེ་འཆི་བར་སྲིད་སྦྱང་། རྣལ་འབྱོར་གསུམ་ལམ་དུ་བྱེད། རྡོ་རྗེ་གསུམ་ཀྱི་གསོས་འདེབས་པ་སོགས་དགོས་པ་ཁྱད་པར་ཅན་ཡོད་པས་དེ་ལྟ་ན། རྒྱུ་མ་ནོར་བ་རྩ་བའི་སྔགས་འབྲུ་གསུམ་ཧྲཱིཿདང་བཅས་པ་སྟེ། ཨོཾ་གྱིས་དེ་ཏིང་སྟོང་པ་ཆེན་པོ། ཨཱཿཡིས་ཀུན་ཏིང་སྙིང་རྗེ་སྒྱུ་མ། ཧཱུྃ་གིས་རྒྱུ་ཏིང་ཕྱག་རྒྱའི་རྣལ་འབྱོར་བསྟན་པས། འདི་ལྟར་སྣང་སྲིད་སོགས་ཀྱི་སྐབས། འཁོར་འདས་སྣང་སྲིད་གཉིས་ཆོས་ཀྱིས་བསྡུས་པ་ཐམས་ཅད་གདོད་ནས་རང་བཞིན་གྱིས་སྟོང་པ་ལ། དེ་ལྟར་མ་རྟོགས་པའི་འགྲོ་བ་ལ་ཤུགས་འབྱུང་སྙིང་རྗེ་ཚད་མེད་པ་བསྐྱེད། ཧྲཱིཿཞེས་གཞོམ་མེད་རང་སྒྲས་བསྐུལ་བ་ཙམ་གྱིས། མ་བཅོས་ཐ་མལ་གྱི་ཤེས་པ་རང་སེམས་གཉུག་མ་བཟོ་བཅོས་མ་བྱས་པ་འདི་ཉིད་དཀོན་མཆོག་རྩ་གསུམ་སྤྱི་འདུས་པདྨ་འོད་འབར་གྱི་སྐུ་རྒྱན་ཆ་ལུགས་ཕྱག་མཚན་ཡོངས་སུ་རྫོགས་ཤིང་པད་དཀར་ཟླ་གདན་ལ་བཞུགས་པ་ལམ་གྱིས་གསལ་གདབ། དེའང་འཇའ་འོད་ཟང་ཐལ་གྱི་ལུས་ལ་རིག་པ་ཡེེ་ཤེས་ཀྱི་སྙིང་པོ་ཅན། ངོ་བོ་སྟོང་། རང་བཞིན་གསལ། ཐུགས་རྗེ་འགགས་མེད་ཀྱི་འོད་ཟེར་ཀུན་ལ་ཁྱབ་ཅིང་སྙོམས་པ། མཁའ་འགྲོ་དང་མཁའ་འགྲོ་མ་ཏིལ་གྱི་གོང་བུ་ཁ་ཕྱེས་པ་ལྟ་བུས་བསྐོར་ཞིང་ཀུན་ཀྱང་ཡེ་ཤེས་ལྔའི་རང་མདངས་འཇའ་འོད་སྤྲིན་ཕུང་ཡམ་ཡམ་མེར་མེར་འཁྲིགས་པའི་ཀློང་ན་བཞུགས་པ། སྐུའི་སྦྲུལ་པས་ཞིང་ཁམས་རབ་འབྱམས་ཀྱི་གདུལ་བྱ་ལ་ཁྱབ་པས་འགྲོ་རེའི་མདུན་ཏུ་པད་འབྱུང་རེ་རེ་སྟོན་པ། ཟག་མེད་ནམ་མཁའི་ལུས་ཅན་ཆོས་ཀྱི་དབྱིངས་ཀྱི་མཐས་གཏུགས་པའི་ཞིང་གར་ཡང་ཐོགས་པ་མེད་པར་ཞུགས་པ། བདེ་གཤེགས་རྒྱལ་བ་རྒྱ་མཚོའི་ཞིང་སྐུའི་བཀོད་པ་ཀུན་ཀྱང་སྐུའི་བ་སྤུ་ཉག་རེ་རེ་ལ་རྫོགས་པ། འཁོར་འདས་ཀུན་ཀྱང་རྒྱལ་བ་དཀོན་མཆོག་སྤྱི་འདུས་ཀྱི་དཀྱིལ་འཁོར་རྟེན་དང་བརྟེན་པའི་རང་བཞིན་ཆོས་དབྱིངས་ཟང་ཐལ་སྙིང་པོའི་ཕོ་བྲང་དུ་རང་ཤར་བ་ལ། མ་དག་འཁྲུལ་སྣང་གི་བགེགས་དང་བར་ཆད་ཀྱི་མིང་ཡང་མེད་པ་སྣང་སྟོང་ཟུང་འཇུག་སྒྱུ་མའི་ཚུལ་ཅན་ཏུ་གསལ་ལོ། །སྐབས་འདིར་གུ་རུའི་སྐུའི་ཆས་ནི། ཕྱི་ཐུན་མོང་ཐེག་པ་དང་མཐུན་པའི་ཆོས་གོས་གསུམ། ནང་ཁྱད་པར་ཐེག་པ་དང་མཐུན་པའི་གཙང་མའི་གོས་གསུམ། གསང་བ་བླ་མེད་ཐེག་པ་དང་མཐུན་པའི་བྱིན་རླབས་གོས་བརྒྱད་རྣམས་ཡོད་པ་ལས་སུམ་ལྡན་འཛིན་པ་རྣམས་ཀྱི་རྟགས་དང་ཆ་ལུགས་ནི་ཕྱི་མ་ཉིད་ཡིན་པས་དེ་ལྟ་བུའི་རྣམ་པར་བཞེངས་པ་དང་། ཕྱག་མཚན་རྡོ་རྗེ་ཐོད་པ་ཁ་ཊྭཱཾ་རྒྱན་དང་བཅས་པའང་རྒྱ་གར་བའི་གྲུབ་པའི་སློབ་དཔོན་རྣམས་ལྷ་གང་ལས་གྲུབ་པ་བརྙེས་པ་དེའི་ཕྱག་མཚན་འཆང་བ་སྲོལ་ཡིན་པས། གུ་རུ་ཉིད་གདུལ་བྱ་གཞན་སྣང་དུ་དཔལ་ཆེན་པོ་ཡང་དག་ལས་གྲུབ་པ་བརྙེས་པའི་ཚུལ་བསྟན་པས་དེའི་ཕྱག་མཚན་རྣམས་བསྣམས་པ་ཡིན་ཅེས་བླ་མས་གསུངས། །དབུ་ཞྭ་ལ་ཕྱི་སྣང་སྲིད་ཟིལ་གྱིས་གནོན་ཕྱིར་པཎ་ཞུ། ནང་བྱིན་རླབས་ཡེེ་ཤེས་འབེབས་ཕྱིར་འདབ་ལྡན་རིགས་ལྔ། གསང་བ་རྒྱུན་ཁྱེར་རིགས་བདག་མཚོན་ཕྱིར་གཅུག་ཞྭ་དང་གསུམ། དེ་རེ་རེ་ལ་ནང་གསེས་ཀྱི་དབྱེ་བ་འདྲ་མིན་ཡོད་པ་ལས་འདིར་གཅུག་ཞྭའི་བྱེ་བྲག་ཤེའུའི་སྙན་ཞུ་ཞེས་གོས་ཆེན་ཤེའུ་རིས་ལ་བཅོས་པའི་ཞྭ་འདབ་སྙན་གྱི་ཐད་ནས་ཡར་སློག་པ་དེའོ། །འདི་དང་པདྨ་ཁ་འབུས་གཅིག་པ་རྩེ་ལེ་རིན་པོ་ཆེས་བཞེད་ཅིང་། འདབ་ལྡན་རིགས་ལྔ་དང་པདྨ་མཐོང་གྲོལ་ཡང་གཅིག་པར་གསུངས། འདི་རིགས་བསྙེན་ཡིག་སྐབས་བཤད་པ་དོ་གལ་མི་ཆེ་ཡང་ད་ལྟ་བྲིས་འབུར་དང་བསྒོམ་དོན་སོགསས་ལ་དབྱེ་བ་མ་ཕྱེད་པར་གང་དྲན་དང་གཅིག་དཔེ་ཀུན་འགེབས་ཁོ་ན་བྱེད་པ་མང་བས་ཅུང་ཟད་སྤྲོས་པ་སྟེ། སྒྲུབ་ཐབས་སོ་སོ་ནས་སོ་སོ་བཤད་པ་ལ་དགོས་པ་ཆེན་པོ་ཡོད་པས་རྣམ་དབྱེ་ཕྱེད་པ་གལ་ཆེ། །གཞན་ཡང་རྫོགས་པ་ཆེན་པོ་རང་སྣང་རིས་མེད་ཀྱི་དགོངས་པའི་གནད་གསང་མ་རིག་པར་རྟོག་བཅས་ཀྱི་འདྲ་འབགས་ལ་བག་ཆགས་བརྟས་པ་ཁ་ཅིག །གདན་གྱི་པདྨ་གཞལ་ཡས་ཁང་གི་མཚོན་དོན་ཏུ་བསྒྲུབ་ཀྱང་སྐབས་དོན་མ་ཡིན་ཅིང་དེ་མཚུངས་གཞན་ཡང་ཅི་རིགས་པ་སྣང་ངོ་། །དེ་ལྟ་རང་ལུས་ལྷར་གསལ་བའི་གནས་གསུམ་འབྲུ་གསུམ་ལས་འོད་ཟེར་འཕྲོས། པདྨ་འོད་ཀྱི་གཞལ་ཡས་ཁང་ལ་སོགས་ཆོས་དབྱིངས་རབ་འབྱམས་ཀྱི་ཞིང་ནས་རྒྱལ་བ་སྲས་དང་བཅས་པ་གུ་རུ་རིན་པོ་ཆེའི་སྐུའི་རྣམ་པར་བཞེངས་ཏེ་དཔའ་བོས་བྲོ་བརྡུང། །དཔའ་མོས་གླུ་ལེན། སྐུ་སྒེགས་པའི་གར་སྟབས། གསུང་ཧཱུཾ་ཕཊ྄་འཛབ་སྒྲ། ཐུགས་ཡེ་ཤེས་ཆེན་པོའི་བྱིན་རླབས་འབེབས། བ་དན་གདུགས་དང་རོལ་མོའི་སྒྲ་ལ་སོགས་པས་གནམ་ས་བར་སྣང་འུར་འུར་ཐིབས་ཐིབས་སུ་བྱོན་ནས་རང་ལ་གཉིས་མེད་དུ་ཐིམ་པར་མོས་ལ། བ་སྤུ་གཡོ་ཞིང་འཆི་མ་འཁྲུགས་པའི་མོས་གུས་དང་ལྡན་པས། སྔོན་སྐལ་མ་ཚར་གསུམ་བདུན་ལ་སོགས་པས་སྤྱན་འདྲེན་ཅིང་དྲི་བཟང་པོའི་སྤོས་བཏུལ། ཐོད་རྔ་སོགས་རོལ་མོའི་སྒྲ་བསྒྲག །ཀྱལ་ཀ་བྲེ་མོར་མ་སོང་བའི་གདུང་དབྱངས་ཀྱིས་བསྐུལ་བ་གནད་ཆེ་སྟེ། ཇི་སྐད་དུ། འཛིན་གཏོར་འཕྲལ་གཏོར་དུས་གཏོར་རྣམས༔ བཟང་བར་བཤམས་ལ་རིག་འཛིན་གྱི༔ བསྟོད་བསྐུལ་རྒྱས་བསྡུས་གང་མོས་བྱ༔ རོལ་མོའི་སྒྲ་ཚོགས་བསྒྲགས་པ་ན༔ པདྨ་འབྱུང་གནས་བདག་ཉིད་ནི༔ འཁོར་དང་བཅས་པ་ཐིབས་ཀྱིས་བྱོན༔ མཆོག་ཐུན་དངོས་གྲུབ་མྱུར་དུ་སྟེར༔ ཞེས་དང་། དུང་སེམས་ང་དང་མི་འབྲལ་ཞིང་༔ གསོལ་འདེབས་སྨྲེ་སྔགས་ཚིག་གིས་བསྐུལ༔ མོ༷ས་པ༷འི་སློབ༷་མ༷་རྗེས༷་སུ༷་ཟུང༷་༔ འགྲོ༷་དོན༷་རྗེས༷་སུ༷་མ༷་འདོ༷ར་ཅེས༔